রাফায়েল বেনিতেজের কাছে এখন প্রত্যেকটি ম্যাচই হয়তো মরণ বাঁচন লড়াই! ম্যাচের আগে তাঁর মন্তব্যে বোঝা যাচ্ছে তিনি কী প্রবল চাপে আছেন। যেমন, বুধবার বের্নাবাউয়ে রিয়াল সোসিদাদের বিরুদ্ধে নামার ২৪ ঘণ্টা আগে মঙ্গলবারের সাংবাদিক বৈঠকে বেনিতেজ বলে দিলেন, ‘‘আমার বিরুদ্ধে প্রচার করে সংবাদমাধ্যম আসলে একটা ষড়যন্ত্র করতে চাইছে!’’ সঙ্গে যোগ করেছেন, ‘‘সংবাদমাধ্যম ক্লাব প্রেসিডেন্টের বিরুদ্ধেও একইভাবে প্রচার করে যাচ্ছে। অথচ, দল মোটেই খারাপ খেলছে না।’’ রায়ো ভায়কানোকে ১০-২ গোলে উড়িয়ে দেওয়ার পরও রিয়াল থেকে বেনিতেজ বিদায়ের জল্পনা থামেনি। সংবাদমাধ্যমের অনুমান, বার্সেলোনার বিরুদ্ধে চার গোলে হারের পরই এরকম পরিস্থিতি তৈরি হয়েছে। স্প্যানিশ সংবাদমাধ্যমের দাবি যে, জোসে মোরিনহোকে ফিরিয়ে আনতে চায় রিয়াল মাদ্রিদ। সেই দাবি আরও দৃঢ় হল মঙ্গলবার। রিয়াল সোসিদাদের মিডফিল্ডার এস্তেবান গ্রানেরো বলেছেন, ‘‘মাদ্রিদের পরবর্তী ম্যানেজার হিসাবে মোরিনহোর যোগ দেওয়ারই সম্ভাবনা সবচেয়ে বেশি। কারণ, রিয়ালের মতো ক্লাবের প্রয়োজন জোসের মতো বিশ্বমানের একজন ম্যানেজারকে।’’
এই বিষয়ে উল্লেখযোগ্য তথ্য, ২৮ বছর বয়সী মিডফিল্ডার তিন মরসুম ছিলেন রিয়াল মাদ্রিদে। তখন তাঁর ম্যানেজার ছিলেন মোরিনহো। তাঁর তিন মরসুমের মধ্যে দু’টো মরসুমেই রিয়াল মাদ্রিদের  পারফরম্যান্স খুব খারাপ হয়েছিল। সেই অবস্থার মধ্যেও গ্রানেরো দাঁড়িয়েছিলেন তাঁর ম্যানেজারের পাশে। বেনিতেজ বলেছেন, ‘‘আমার সঙ্গে ফুটবলারদের সম্পর্ক, সংবাদমাধ্যমে যা লেখা হয় তার চেয়ে অনেক ভাল।’’ কিন্তু স্প্যানিশ সংবাদমাধ্যমের দাবি, ক্রিশ্চিয়ানো রোনাল্ডো ও সের্জিও র‌্যামোসের সঙ্গে বেনিতেজকে কথাই বলতে দেখা যায় না। বুধবার বিয়াল জিততে না পারলে বেনিতেজ অপসারণের জল্পনা হয়তো আরও তীব্র হবে।